เยนป่วนทำค่าบาทแข็งสุดรอบ 16 ปี
นักลงทุนตื่นเทขายเยนหนัก หันมาซื้อบาทจนแข็งค่าพรวดพราด ธปท.โดดแทรกแซง
10 เม.ย. 2556

นักลงทุนตื่นเทขายเยนหนัก หันมาซื้อบาทจนแข็งค่าพรวดพราด ธปท.โดดแทรกแซง
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า เงินบาทถือว่าแข็งค่าเร็วเกินไป เนื่องจากค่าเงินเยนอ่อนค่าเร็วมาก หลังธนาคารกลางญี่ปุ่น (BOJ) ออกมาตรการผ่อนคลายมากกว่าที่คาด ทำให้มีการขายสินทรัพย์เยน เงินจำนวนหนึ่งจึงไหลมาที่ไทย อีกส่วนหนึ่งเกิดจากต่างชาติโยกเงินเข้ามาลงทุนในกองทุนสาธารณูปโภคขั้นพื้นฐาน (BTSGIS) ของบริษัท บีทีเอส 
นายประสาร ชี้แจงว่า ค่าเงินบาทแข็งค่าเมื่อเทียบเงินเหรียญสหรัฐแค่ 1.4% จากเมื่อวันศุกร์ที่ผ่านมา แต่แข็งค่าขึ้นถึง 4% เมื่อเทียบกับค่าเงินเยน ซึ่งจากการติดตามพบว่ามีการซื้อขายมากกว่าปกติ โดยมีการขายสินทรัพย์เงินเยนเป็นสาเหตุสำคัญ
อย่างไรก็ตาม ธปท.ได้เข้าไปดูแลค่าเงินแล้ว แต่ยังไม่ใช้มาตรการควบคุมเงินทุนเคลื่อนย้าย 
ผู้ว่าการ ธปท. กล่าวว่า วันที่ 9 เม.ย. มีการขายเงินเหรียญสหรัฐมากขึ้น จากเฉลี่ยวันละ 200 ล้านเหรียญสหรัฐ เพิ่มเป็น 300-400 ล้านเหรียญสหรัฐ ขณะที่แรงซื้อเงินเหรียญสหรัฐเบาบาง 
“เงินบาทแข็งค่ารวดเร็วผิดปกติจนน่าห่วง ดังนั้นทุกฝ่ายที่เกี่ยวข้องควรระมัดระวัง” นายประสาร กล่าว 
นายประสาร กล่าวว่า การที่เงินบาทแข็งค่าเมื่อเทียบกับเงินเยนจะเอื้อต่อเศรษฐกิจไทยมากกว่าผลเสีย เพราะไทยและญี่ปุ่นมีบทบาทในลักษณะการเป็นคู่ค้ามากกว่าคู่แข่ง อุตสาหกรรมไทยเกี่ยวข้องกับญี่ปุ่นในแง่ของการนำเข้าเครื่องจักร วัตถุดิบ อะไหล่ พลาสติก เคมีภัณฑ์ คิดเป็น 60-70% เมื่อเงินเยนอ่อนค่าก็สามารถซื้อวัตถุดิบได้ในราคาถูกลง จึงได้เปรียบเชิงต้นทุน
ผลจากเงินบาทที่แข็งค่าขึ้นไปทดสอบ 28.95 บาท/เหรียญสหรัฐ แข็งค่าสุดรอบ 16 ปี ก่อนปิดตลาดที่ 29 บาท/เหรียญสหรัฐ ส่งผลให้ราคาทองคำลดลง 250 บาทสวนทางกับราคาทองในตลาดเอเชียที่เพิ่มขึ้น 2 เหรียญสหรัฐ/ ออนซ์ ขณะที่ตลาดหุ้นดิ่งลง 18 จุด สวนทางต่างประเทศที่เป็นบวก เนื่องจากนักลงทุนต่างชาติขาย 1,346 ล้านบาท แต่กลับซื้อสุทธิตราสารหนี้ถึง 1.28 หมื่นล้านบาท